**Javaslat a Nemzeti Komolyzenei Stratégia kidolgozására**

**Preambulum**

Magyarország másfél évszázada a nyugati civilizáció zenei életében jelentős szerepet játszott, és játszik a mai napig is. Kimagasló szerzők és előadóművészek váltak és válnak a nemzetközi zenei élet ikonikus személyiségeivé. A zene, mint nemzetközi nyelv, külföldön megkönnyíti a magyar szellemi értékek befogadását és megértését. Azt is bizonyította már a tudomány, hogy a zene a nevelésre, a gondolkodásra, ezen belül az agyműködésre mással nem pótolható hatást gyakorol. Mindezekért szükséges a mai és a távlati magyar zenei világot, annak működését feltárni, nehézségeit megoldani annak érdekében, hogy egy szellemileg felvértezett ország zenei értékeit és kincseit a hazai és a nemzetközi világ méltányolja és magába fogadja. Az alábbi javaslat megkísérli egy tágabb nézőpontból vizsgálni a tárgykört.

**Misszió**

A nemzeti komolyzenei stratégia missziója az ország különleges zenei értékeinek, tehetségeinek és lehetőségeinek feltárása, támogatása annak érdekében, hogy a hagyományos értékek megőrizzék fényüket, egyben új értékek jöhessenek létre.

Ezen értékek közé tartozik a múlt nagy zeneszerzőinek sora, akik közül kimagasodik Liszt Ferenc, Bartók Béla, és Kodály Zoltán, valamint korunk néhány nemzetközileg értékelt szerzője. Az előadóművészek közül a nagy magyar hegedűiskola főbb alakjai – Joachim, Auer, Zathureczky, Hubay. A nagy zongoraművészek, mint Dohnányi, Fisher Annie, Cziffra György, Kocsis Zoltán. A magyarok hírét vitte a világba a nagy karmestergenerációk sora (Richter János, Ormándy Jenő, Széll György, Solti György, Fricsay Ferenc, Ferencsik János). Külön kell foglalkozunk a magyar zenei neveléssel, itt és most pusztán Kodály világhírű nevelési koncepcióját említjük.

Jelentős szerepet játszanak a magyar zenei élet alakításában a hivatásos szimfonikus zenekarok, énekkarok, kamaraegyüttesek. Természetesen sajátos szerepet tölt be a magyar Állami Operaház.

Kényes terület a határesetek területe, amikor szórakoztató zenét szolgáltató intézmények és személyiségek produkcióival találkozunk, hiszen vitán felülálló megítélésükhöz pontos mértékegység nem áll rendelkezésünkre, de e tekinteten a szakmai közmegegyezés – úgy szólván – tévedhetetlen. E területre most nem kívánunk tévedni.

Az a felismerés, hogy a zene szavak nélkül is kivált érzelmeket, hat az értelemre, és Kodály szavaival: „a tudat olyan mélységéig jut el, mint semmi más” magától értetődő hogy a jelentős előképzettséget és jelentős anyagiakat igénylő komolyzenét művelő, ápoló és létrehozó személyiségek, szakemberek és intézmények helyzetén az állam könnyítsen. Szüntesse meg a jelenlegi támogatási aránytalanságokat, tekintse át a zenei nevelés egész struktúráját annak érdekében, hogy a Kodály által megalkotott koncepció végre megvalósulhasson.

A stratégia legvilágosabb **célja,** hogy a magának minden nehézség ellenére hatalmas tekintélyt kivívott magyar komolyzene a későbbiekben a jelenleginél jobb körülmények között szolgálhassa Magyarország és az emberiség javát, valamint világos morális alapok lefektetésével segítséget nyújtson az állam számára egy átlátható, hosszú távú finanszírozási rendszer kidolgozásához.

**Vízió**

Egy olyan Magyarországot képzelünk el, melyben szakképzett és felkészült pedagógusok bölcsődés kortól a középiskolai tanulmányok befejezéséig a gyermekek, fiatalok számára zenei élmények átadásával teszik beláthatóvá és mindennapos tevékenységgé az értékes zene művelését, illetve annak befogadását. A hivatásos zenészképzés a hazai hagyományokra épülve, egyben a legújabb kutatásokat és jó gyakorlatokat is figyelembe véve képessé teszi a jövő zeneművészeit nem csak a legmagasabb művészi színvonal elérésére, de a társadalom iránt felelősen gondolkodó, nyitott, jó kommunikációs képességű művészeket nevel.

**A cél**, hogy mindenki mindennapi igényévé váljék az értékes zene hallgatása, lehetőség szerint a betűk és számok készségszintű írása, olvasása mellett, a kottaírás elsajátítása. Ehhez elengedhetetlen az óvónőképző, a tanító-, és tanárképző intézmények zenei képzése színvonalának emelése, a heti énekórák számának jelentős gyarapítása. Az oktatás és képzés másik irányának, vagyis a hivatásos muzsikusok képzésének új alapokra kell helyeződnie. Egy megváltozott világban a hivatásos muzsikusnak az eddigiektől eltérően – meglévő fölényes szakmai tudása mellett – képesnek kell lennie a társadalom felé, ha kell szóban is kommunikálni tevékenységéről, segítséget kell nyújtania különböző korosztályok és társadalmi rétegek számára a zenei élmények befogadásához, különös tekintettel a nehezebb sorban élőkre, emellett kellő nyitottsággal szükséges más művészeti ágak képviselőivel termékeny kapcsolatot teremteni.

**Digitális korszakunkban** a zenehallgatás jelentős részben eltolódott az elektroakusztikai és más, a digitális világban található eszközök irányába. Ez lehet akár örvendetes is, hiszen a magas technikai színvonal eddig nem látott mértékben juttathat el széles rétegekhez értékes zenét. Ugyanakkor a zenehallgatás és művelés, mint *közösségi élmény* semmi mással nem pótolható. A komolyzene közösségi hallgatására, befogadására Magyarországon ma számos olyan tér van, melyet nemzetközi rangja alapján nagyon sokan megismertek a nagyvilágból. (Zeneakadémia, Müpa, Kodály Központ, BMC, stb.) Ugyanakkor vannak megyeszékhelyek, ahol az előbb felsoroltakhoz hasonlítható hangversenyterem nem található. (Szeged, Debrecen, Kecskemét, Győr.) Fontos feladat lenne tehát e fehér foltokat megszüntetni.

Sikeres magyar szólistáink némelyike jelentős nemzetközi elismertséggel bír. Ugyanez vonatkozik hivatásos szimfonikus zenekarainkra is. Ugyanakkor érthetetlen aránytalanságokat láthatunk a zenekarok költségvetési és fenntartói támogatása között. Ezek az aránytalanságok nem tükröznek minőségbeli különbséget, ámbár demoralizáló hatásuk hathat a minőségre is. Elsőrendű feladat lenne tehát a magyarországi hivatásos szimfonikus zenekarok és énekkarok tagjai bérének rendezése. Olyan szimfonikus zenekarokat és énekkarokat kellene látnunk a jövőben, melyek méltányos anyagi körülmények között működve a társadalom széles rétegeinek világszínvonalon nyújtják át a zeneművészet kincseit, hagyományos koncert helyszíneken, bizonyos esetekben köztereken, sportlétesítményekben. Emellett kiveszik részüket edukációs programjaik révén a zenei nevelésből. (E tevékenységük már jelenleg is túlnyomó többségben példamutató.)

A vízió része, hogy a közmédia korszerű, felkészült és szellemes műsoraival veszi ki részét a komolyzenei értékek közvetítésében. Közpénz-pályázatok segítségével a kereskedelmi médiumokat is erre szükséges ösztönözni.

**Értékek és eszközök**

A fenti stratégiai célok megvalósításához számos eszköz, meglehetősen jelentős tudás és gyakorlati ismeret már bőséggel rendelkezésre áll. A zenei nevelés koncepciójának módszertana - mintegy sűrített formában – a Kecskeméti Kodály Intézetben és még néhány pedagógiai felsőoktatás intézményben föllelhető.

**Feladat:** az óvónők, szaktanítók, szaktanárok képzése színvonalának emelése, egyben az általános és középiskolai énekórák számának jelentős megnövelése. Fentebb említett magas színvonalú és jó akusztikájú koncerttermek építése ott, ahol ilyenek még nem állnak rendelkezésre. A hivatásos szimfonikus zenekarok és énekkarok eddigi jól bevált gyakorlatának összegyűjtése annak érdekében, hogy „a jó gyakorlatok” átvételével az értékes zene minél szélesebb rétegekhez jusson el. ( Családi programok, fiatalok megszólítása, leszakadó társadalmi rétegek segítése, stb.)

Zenekaraink és énekkaraink nemzetközi megjelenése kapcsán szükséges olyan kategóriákat foganatosítani, melyek révén világossá válik, hogy **mely külföldi fellépések szolgálják Magyarország és a *magyar zenekultúra érdekeit***, melyeknek van állami, diplomáciai küldetése, és melyek azok, amelyek nem teszik szükségessé a magyar közpénzből való támogatást.

A hivatásos magyar szimfonikus zenekarok egy része arányosan és minőségében megfelelő módon látja el az ország egyes régiót értékes zenével. E vidéki zenekarok kivétel nélkül önkormányzati fenntartásúak. Szükséges lenne ezeknél az együtteseknél olyan ösztönzőrendszert foganatosítani, mely az önkormányzatokat arra sarkallja, hogy saját erőből maguk is minél magasabb színvonalon támogassák együtteseiket, egyben tegye számukra lehetetlenné, hogy az együttesekhez eljuttatott központi költségvetési forrást bármi módon másra fordítsák.

A fővárosban tarkább a kép, hiszen közvetlen kormányzati, kerületi, holding-leányvállalati, alapítványi formában működnek az együttesek. A kulturális kormányzat küldjön ki egy **munkabizottságot,** mely a fővárosi székhelyű hivatásos zenekarok funkcióját vizsgálja át, figyelembe véve az ÁSZ és a KEHI közelmúltban lefolytatott vizsgálatait, valamint a Szimfonikus Zenekari Szövetség adatbázisát. A kulturális kormányzatnak érvényre kell juttatni – ha van ilyen - a törvényellenes működéssel szemben a törvényes működést. Megfontolandó a sikeres brit és holland mintára egy olyan művészeti tanács életre hívása, mely a hivatásos zenei együttesek központi költségvetési támogatáshoz való jutását szabályozná.

A cél mindenekelőtt egy virágzó magyar zenei élet, melynek legfőbb hozadéka a zene által magasabb szellemi és erkölcsi szinten élő nemzet, valamint ennek révén a külföld hazánk iránti megnövekedett tisztelete.

**A stratégia megvalósítása**

A „Nemzeti Komolyzenei Stratégia” kidolgozására az EMMI kulturális államtitkársága munkacsoportot hozott létre a stratégia kidolgozására. E munkabizottság áttekintette a témakörben az EMMI-hez beérkezett több tucatnyi javaslatot, melyekben sok megfontolásra érdemes gondolatot, ötletet talált. A dolog természetéből fakadóan beérkeztek egymásnak szögesen ellentmondó javaslatok is.

A munkabizottság a rendelkezésére álló adatok, a beérkezett javaslatok, a bizottság tagjainak tapasztalatai és az államtitkársággal folytatott konzultációk alapján kidolgozott egy olyan mátrixot, mely a döntéshozók segítségét szolgálhatja azt illetően, hogy a jövőben mely, a komolyzenével kapcsolatos tevékenységet milyen módon támogasson a kormányzat, mely feladatok kijelölésének végrehajtása esetén milyen mértékű anyagi támogatásban részesüljön a feladat végrehajtója.

A mellékelt Excel-táblázat igyekszik a legszélesebb képet megmutatni a komolyzenei előadóművészeti szervezetekre vonatkozóan, de nem tér ki a közvetlen kormányzati fenntartással működő zenei előadó-művészeti intézmények (Operaház, MÜPA, stb.) működésére, mint ahogy a Filharmónia Magyarország tevékenységével kapcsolatban is külön álláspont fogalmazódott meg. A minden közvetlen kormányzati fenntartású zenei előadó-művészeti intézményre vonatkozó feltételezésünk, hogy ezen intézményeket a kormány mint nemzeti alapintézményeket működteti az alapító okiratokban megfogalmazott sajátos feladatok végrehajtására, melyhez a szükséges anyagiakat külön költségvetési forrásból biztosítja.

Szintén nem tér ki részletesebben e javaslat a különböző tulajdonú hangversenyrendező vállalkozások, hangversenyrendezéssel is foglalkozó zene-, és egyéb oktatási intézmények hangversenyrendező tevékenységére, hanem a hangsúlyt elsősorban a hivatásos – zömében az ún. „Emtv.” hatálya alá eső - zenei előadóművészeti intézményeket tekinti a javaslat bázisának. Ugyanakkor már a közeli jövőben hasznos és kívánatos lenne, minél szélesebbre nyitni a kaput, lehetővé téve, hogy tisztes, jogszerűen és átláthatóan működő vállalkozások, szervezetek, intézmények is kivehessék részüket e nemes feladatok ellátásából.

Ismét leszögezzük, hogy egy nemzeti komolyzenei stratégia felépítése az alapoknál, vagyis az óvodai, iskolai ének-zene oktatásnál kezdődik. Emellett szükségesnek tartjuk a zeneiskolák működési körülményeinek javítását, a közép- és felsőfokú zeneoktatás tematikájának áttekintését, felsőfokú zenei menedzsment szakok indítását, a köz- és kereskedelmi média ösztönzését a komolyzene népszerűsítése érdekében.

A táblázatok elemzése során az alábbi kiegészítéseket tartjuk különösen fontosnak megjegyezni:

1. Amint ezt fentebb már jeleztük, a Filharmónia Magyarország NKft. sajátos entitással rendelkező, a fenti rendszerbe nem beilleszthető szervezet. Az államnak, mint tulajdonosnak olyan működési forrást kell számára biztosítani, amely lehetővé teszi az előadó-együttesek által biztosított programkínálat kiegészítését, különös tekintettel a kulturális szolgáltatások szempontjából hátrányos helyzetű területeken.
2. A korábban a TAO lehetőségével élő intézmények, társaságok, szervezetek köréből meg kell határozni azokat a ténylegesen közfeladatokat ellátó és köztulajdonban lévő együtteseket, melyek részesülhetnek a TAO helyébe lépő támogatási keretből. Ennek érdekében az előző években 100mFt feletti TAO-bevételeket elkönyvelő szervezetek e tárgykörbe tartozó bevételéről álláspontunk szerint részletes kimutatást kell bekérni az alábbi kérdésekre vonatkozóan: milyen helyszíneken, milyen műsorral, milyen létszámmal, saját, vagy más, természetes, vagy jogi személy szervezésében létrejött koncerten valósult meg a TAO-zásban feltüntetett nézőszám, igénybe vették-e TAO-zás során közvetítő személy vagy szervezet szolgáltatását, ha igen, milyen jutalékot fizettek neki?
3. Az átfedéseket kikerülendő szükséges a közfeladatokat ellátó együttesek földrajzi hatáskörét tisztázni/meghatározni.
4. A gyermekek és az ifjúság klasszikuszenei érdeklődésének felkeltése, igényszintjük fejlesztése, ismereteik bővítése, az oktatási intézmények munkájához kapcsolódóan létrehozott előadások eredményessége érdekében különböző létszámú együttesekre alkalmazható, színvonalas ismeretterjesztő programokat szükséges megalkotni oktatási szakemberek bevonásával.
5. Szükséges létrehozni az évenkénti egyszeri (!), az állami szervek (EMMI, NAV, KEHI, ÁSZ) és a szakmai szervezetek felé a közpénz-támogatásokban részesülő előadó-művészeti szervezetek egységes, mindenre kiterjedő és átlátható adatszolgáltatási kötelezettségét.

A mellékelt Excel-táblázat értelmezéséhez a következő megjegyzéseket, kiegészítéseket fűzzük:

* a „piramis” munkafüzetben a különböző komolyzenei teljesítéseket egységesítettük, és fontosságuk-szükségességük alapján olyan pontrendszert alakítottunk ki, mely adott esetben könnyen forint-támogatásra váltható.
* talán szembeszökő, hogy a külföldi fellépések egy része meglehetősen alacsony pontszámot kap. Ennek magyarázata, hogy bizonyos külföldi fellépések kapcsán nehéz, vagy akár lehetetlen a hazai koncertekkel szemben viszonylag tárgyilagosan mérhető rendszert létrehozni. ( Pl.: a tény, hogy valaki a Carnegie Hallban, vagy a bécsi Konzerthausban lép fel, még önmagában nem értékmérő, hiszen ezeket a koncerthelyszíneket úgyszólván bárki kibérelheti, ugyanakkor lehet magyar művésznek, együttesnek fontos küldetése akár egy kevésbé ismert helyszínen. Ezért a munkabizottság egyedi elbírálást javasol a külföldi fellépések közpénz-támogatásának odaítélésére. Az elbírálást egy erre hivatott szakértői testület végezheti az NKA ez irányú jól bevált gyakorlatát követve.
* A „Piramis” munkafüzet további cellái talán elég világosan mutatják a munkabizottság álláspontját az egyes tevékenységek értékelésével kapcsolatban.
* A „közfeladatra pályázhatnak” elnevezésű fejezet egyértelműen felsorolja, mely szervezeteket tart a munkabizottság alkalmasnak komolyzenei közfeladatok ellátására.
* a „megvizsgálandó TAO-zók kategóriába azok a szervezetek kerültek, melyek vagy szembeszökően – és szakmai szempontok alapján nehezen érthetően – magas TAO-összegekhez jutottak, vagy egyszerűen nem tartjuk némelyiket alkalmasnak komolyzenei közfeladat ellátására.
* a „TAO zene 2018” oldalon működésük alapján hat kategóriába sorolta a munkabizottság a 2018-ban TAO-zott szervezeteket. A 4-5-6. kategóriák esetében egyedi vizsgálatot javaslunk a közfeladatellátásra való alkalmasság megítélése érdekében.

A munkabizottság kész a stratégia további finomítására, bővítésére. Munkáját annak szellemében végezte, hogy *„a zene mindenkié”,* abban a reményben, hogy *„Kodály álma megvalósul”,* hogy *„Magyarország zenéje révén a legbékésebb nagyhatalom”*, az *„éneklő ifjúság”* és az *„éneklő Magyarország”* ismét sikeres mozgalommá válhat, hogy a *„tehetséges Magyarország”* állítás legkönnyebben zenénkkel bizonyítható.

Budapesten, 2019. március 31-én